重建東峰亭（有序）
作者：裴丹
朝代：唐

paragraphs: 大賢志勳略，琢石依崔嵬。
聲容問古今，文字埋草萊。
仰想駐旌戟，仍聞建亭臺。
胡爲積歲荒，密邇無人開。
顧鄙作吏間，探幽來此隈。
披尋忽驚喜，歎咏空徘徊。
盼睞得殊境，卑高怯冗材。
薙蕪碧蘚出，芟竹鮮風來。
危檻架幽谷，飛軒標勝垓。
分明見城郭，畢竟拋塵埃。
疊嶂天外展，長溪林際迴。
平原淡煙境，遠壑生雲雷。
物象寧極已，英靈信悠哉。
淒清汎瑤瑟，放浪酣金杯。
求古外凡意，立言悲自媒。
永懷紫芝客，眺覽期相陪。
（清嘉慶十一年刊洪亮吉纂《涇縣志》卷三一）（〖1〗清趙紹祖《涇川金石記》載宋蔣之奇跋云：「裴丹《東峰亭詩》十六句，其碑亡之久矣。
初中裕得斷碑以示余，有其詩幷序，纔十〖「十」字似爲衍文〗六韻，而闕其十韻。
今年至水西，及還，中裕以其碑見寄云：『白雲院僧處璡掘土獲之。
』十六韻皆全，而缺二十餘字。
其前六韻幷序所缺字，則以斷編正之。
獨後十韻中缺一字不可考。
既而公曼復于民間訪得一本爲示，又補後所闕一字，遂爲完篇矣。
序雖不甚佳，而詩頗近雅，重刻之，所以存故事也。
熙寧二年十一月十六日，尚書主客員外郎前殿中侍御史裏行蔣之奇穎叔題。
」）。